La catedràtica de Psicologia Mavi Mestre ha estat escollida rectora de la Universitat de València, esdevenint la primera dona en ocupar el càrrec des que la institució fos creada l'any 1499. La Universitat de València ha informat que Mestre ha estat la candidata més votada en la segona volta de les eleccions, celebrades aquest dimarts, i ha obtingut el 52,98% del vot ponderat, mentre que l'altre candidat, el catedràtic d'Astronomia Vicent Martínez ha aconseguit un 47,02% dels vots. La catedràtica ha estat la més votada entre el PDI doctors/es amb vinculació permanent, on ha obtingut un 27,58% i els estudiants, on ha obtingut un 13,4%, els dos sectors amb major pes específic en el resultat final.  En el col·legi dels no doctors/es o sense vinculació permanent, Martínez ha tret un 5,54%, i Mestre un 4,46%. Entre els membres del personal d’investigació en formació, el resultat ha estat: 0,80% per a Vicent J. Martínez, i 0,53% per a Mavi Mestre. Entre el PAS ha guanyat Vicent J. Martínez amb un 5,54%, i Mavi Mestre ha tret un 4,46%. Els resultats es computen pel sistema de vot ponderat. Així, el vot del professorat doctor amb vinculació permanent té el valor d’un 51% del total de vots a candidatures vàlidament emesos per la comunitat universitària. El vot del professorat no doctor o sense vinculació permanent té el valor d’un 12,67%. El vot dels estudiants i les estudiantes té el valor d’un 25%. El vot del personal d’administració i serveis té el valor d’un 10%. El vot del personal investigador en formació té el valor de l’1,33%. Un total de 55.254 persones estaven convocades a les urnes. Entre el PDI doctors/es amb vinculació permanent (2.010 persones) ha votat un 84,94% del cens. Dels no doctors/es o sense vinculació permanent (2.750) ha acudit a les urnes un 38,19%. Entre els 437 membres del personal d’investigació en formació ha votat un 37,21%. L’estudiantat de grau i postgrau (47.907) ha registrat una participació del 8,75%. I entre el PAS (2.150), ha votat un 65,25%. Especialista en adolescents en risc i família, inclusió social i qualitat de vida  Mavi Mestre va nàixer a Oliva i és catedràtica de Psicologia Bàsica en la Universitat de València. Llicenciada en Filosofia i Ciències de l’Educació, en les especialitats de Psicologia i de Ciències de l’Educació, va ser distingida amb el premi nacional als millors becaris i amb el premi extraordinari de llicenciatura. Doctora en Psicologia, va obtenir també el premi extraordinari de doctorat.   És especialista en matèries sobre adolescents en risc i família, que imparteix en titulacions de Grau i Màster de la Universitat de València i en altres universitats espanyoles i estrangeres. La seva  activitat docent ha estat reconeguda amb sis quinquennis. La seva  activitat científica se centra en la inclusió social i la qualitat de vida dels joves i adolescents. Com a directora d’un grup d’investigació ha estat investigadora principal de projectes competitius, entre els quals cal destacar un projecte PROMETEO amb la Universitat de Missouri i el CONICET de Buenos Aires i, actualment, del projecte PROMETEO sobre ‘Competència socioemocional i personal com a prevenció de la conducta desadaptada’. És autora de més de 160 articles en revistes nacionals i internacionals i de 23 llibres i 49 capítols de llibres. Ha dirigit 16 tesis doctorals. És membre de la International Association of Applied Psychology, de la Sociedad Interamericana de Psicologia, de la Junta directiva de la Societat d’Ansietat i Estrès i de la Societat Espanyola d’Història de la Psicologia. La seua recerca ha estat reconeguda amb sis sexennis d’investigació. Compromesa amb la transformació de la Universitat, va ser secretària de departament, degana de la Facultat de Psicologia, vicerectora d’Estudis i vicerectora d’Ordenació Acadèmica, Professorat i Sostenibilitat de la Universitat de València.

Summary: Mavi Mestre serà la primera dona en ser rectora de la Universitat de València


El Consell Comarcal del Baix Empordà i MIFAS s'han unit per millorar l'accessibilitat als espais turístics de la comarca a persones amb discapacitat. Ho han fet signant un conveni que contempla l'estudi, a través d'un programa informàtic, de les característiques d'aquests espais, per tal de donar informació als visitants. A més, inclou tant zones i establiments públics com privats. El conseller de promoció econòmica i turisme del CCBE, Xavier Dilmé, remarca que qui farà l'estudi serà una empresa externa i diu que tot plegat incentivarà a empreses i ajuntaments a millorar. Tant el CCBE com MIFAS esperen que el Patronat de Turisme de la Costa Brava faci una aposta en el mateix sentit per fer "més inclusiva" la demarcació. Fer més inclusius els espais turístics del Baix Empordà. Aquesta és la voluntat del Consell Comarcal i, d'aquí, el conveni que ha signat amb MIFAS per tal que persones amb discapacitat puguin compartir també les zones més emblemàtiques de la comarca. Gràcies a l'acord es podrà saber quin grau d'accessibilitat tenen els establiments i espais tant públics com privats de la zona. D'aquesta manera, l'usuari podrà saber "amb seguretat" què es trobarà quan arribi al seu lloc de destí. "És una manera de no emportar-te una sorpresa. Hem de tenir en compte que les persones amb discapacitat viatgem més en funció de l'accessibilitat, que no pas en funció dels atractius de la zona", ha remarcat el president de MIFAS, Albert Carbonell. Per la seva banda, el conseller de promoció econòmica i turisme del CCBE, Xavier Dilmé, ha destacat el fet que sigui una empresa externa la que avaluï les característiques de cada espai. Per a Dilmé, això també pot suposar una "voluntat de millora" en aquells que no tinguin uns accessos inclusius. De fet, el conseller coincideix amb Carbonell a l'hora de recordar que hi poden haver establiments amb, per exemple, moltes facilitats per aquest col·lectiu a les habitacions, però en canvi, en altres instàncies com la piscina, la terrassa o el bar no s'hagin habilitat per a ells. "D'aquesta manera tothom sabrà on va", remarca el president de MIFAS. A més de l'estudi, l'acord també contempla altres qüestions com cursos de formació, xerrades informatives o un acte de reconeixement a aquells que s'impliquin en la iniciativa. "És el camí que hem de seguir per fer un turisme inclusiu. No pot ser que aquesta oferta sigui limitada a una part de la societat i no es pensi en un col·lectiu com el de les persones que tenen alguna discapacitat", assenyala Dilmé. En aquest sentit, la proposta també va encaminada a atraure més visitants d'altres països que vegin que poden venir a la Costa Brava "amb tranquil·litat". "Una persona del nord d'Europa no s'arrisca a venir si no sap que tindrà el que necessita per poder gaudir de les vacances sense inconvenients per tenir una discapacitat", remarca Carbonell. Extensible a altres administracions Des del CCBE han deixat clara la seva intenció que altres administracions també facin ús d'aquest recurs pioner que s'ha posat en marxa. Dilmé ha parlat, en concret, del patronat de turisme de la Costa Brava a qui se li ha fet arribar aquesta proposta. "Entenem que totes les comarques de Girona haurien de tenir el mateix pla en aquest sentit, per evitar confusions i duplicitats", concreta el conseller de promoció econòmica i turisme. Finalment, el president del CCBE, Joan Loureiro ha explicat que per al CCBE és "molt important" la lluita per la igualtat "en tots els sentits", i ha vist molt bona predisposició dels ajuntaments del Baix Empordà, de sumar-se a aquesta iniciativa que lideren Calonge, Platja d'Aro, Palamós, Santa Cristina d'Aro i Pals.

Summary: MIFAS i el Baix Empordà s'uneixen per millorar l'accessibilitat als espais turístics a persones amb discapacitat


El candidat d'ERC a l'alcaldia de Barcelona, Ernest Maragall, ha carregat  aquest dissabte al matí contra el govern d'Ada Colau per tenir "molta ideologia i quasi cap resultat". Una crítica que ha contraposat al "govern de transformació i nítidament republicà" que planteja ERC i que "sabrà defensar la dignitat i l'equitat d'arreu de la ciutat". En aquest sentit, Maragall, que aquest dissabte ha participat d'alguna de les dotze parades d'ERC als deu districtes de la ciutat, ha assegurat que "l'autèntic debat i tria és entre Colau i Maragall". Quant al cara a cara entre l'alcaldessa i Manuel Valls d'aquest diumenge a La Sexta, el candidat d'ERC ha dit que el veurà "amb la sensació que ens estan aixecant la camisa". Precisament, en relació al debat entre Colau i Valls, Maragall ha remarcat que "és evident que hi ha una reacció de l'establishment espanyol perquè veuen que anem de debò". "Cada cop més hi ha una majoria republicana i tracten d'impedir-ho amb escenes com aquestes", ha reblat el candidat d'ERC. A part, en la seva visita a Sarrià-Sant Gervasi, Maragall ha posat en valor la necessitat del districte d'una nova biblioteca que, ha criticat, "estava compromesa des de fa anys i aquest govern municipal no l'ha tirat endavant". "Ara ja és de certa urgència, una biblioteca és un servei públic de primera necessitat", ha insistit el candidat a l'alcaldia. En aquesta línia, Maragall ha subratllat la importància les biblioteques com a "espais de convivència central" i ha reclamat que caldrà afegir "les que falten" i les que ja existeixen, "obrir-les tot el dia, nits i caps de setmana".

Summary: Maragall critica que el govern de Colau té "molta ideologia i quasi cap resultat"


La secretària general adjunta i portaveu d'ERC, Marta Vilalta, ha desautoritzat l'executiva de l'agrupació local d'ERC a Badalona, que  aquest dilluns aprovava explorar un acord amb el PSC per compartir l'alcaldia a Badalona. "L'aposta d'ERC és que Dolors Sabater sigui l'alcaldessa", ha dit Vilalta en una entrevista al programa 'Planta Baixa' de TV3. Vilalta assegura que després de la dimissió del socialista Àlex Pastor "és el moment de recuperar la proposta del govern ampli de coalició i transversal que encapçali Dolors Sabater, que es la candidata de la coalició on hi havia ERC". La líder republicana retreu al PSC que proposi un "xantatge" i assegura que el projecte socialista "ha fet fallida" a la ciutat.

Summary: Vilalta desautoritza l'agrupació local de Badalona: "L'aposta d'ERC és que Dolors Sabater sigui l'alcaldessa"


Determinen la representació del govern de les Illes Balears en els òrgans executius i la seva participació en el finançament de l'entitat ACN Barcelona.-El Govern ha aprovat aquest dimarts els nous Estatuts del Consorci Institut Ramon Llull, que inclouen un seguit de modificacions per tal d’incorporar-hi les Illes Balears com a entitat consorciada. Els nous Estatuts determinen la representació del Govern de les Illes Balears en els òrgans de govern i estableixen la seva participació en el finançament de l’entitat. Els nous Estatuts també responen a la necessitat d’adaptar-los al règim jurídic dels consorcis que estableix la Llei estatal de règim jurídic del sector públic. Per aquest motiu, s’incorpora en la denominació de l’Institut el terme “consorci”; s’estableixen les aportacions econòmiques dels membres consorciats al finançament de l’Institut, i es determina, entre altres mesures, que, abans de la realització de les activitats pressupostades, cal acreditar que compten amb les aportacions compromeses per a la seva execució. El Consorci Institut Ramon Llull, integrat per la Generalitat de Catalunya, el Govern de les Illes Balears i l’Ajuntament de Barcelona, té com a finalitat la projecció i difusió exterior de la llengua i la cultura catalanes en totes les seves expressions. Per al compliment dels seus objectius, l’Institut dona suport a les polítiques de relacions exteriors en l’àmbit cultural de les institucions consorciades.  L'Institut Ramon Llull promou a l'exterior els estudis de llengua i cultura catalanes en l'àmbit acadèmic, la traducció de literatura i pensament escrits en català, i la producció cultural catalana en d'altres àmbits com el teatre, el cinema, el circ, la dansa, la música, les arts visuals, el disseny o l'arquitectura.

Summary: Aprovats els nous Estatuts del Consorci Institut Ramon Llull


La Policia Local del Vendrell ha detingut dues persones aquest dilluns a la matinada per un robatori amb força en un domicili de l'avinguda del Parlament de Catalunya del barri marítim de Coma-ruga. La detenció s'ha produït després que un veí avisés la policia perquè havia sentit sorolls. Als detinguts se'ls ha intervingut diversos objectes i eines que haurien utilitzat per entrar a l'interior del domicili. En un dels casos, també se li ha aixecat acta per tinència de substàncies. Els detinguts estan pendents de passar a disposició judicial.

Summary: Dos detinguts pel robatori amb força en un domicili de Coma-ruga


Els 947 alcaldes de Catalunya han rebut un pot de vidre de conserves amb un missatge en què es demanava que omplissin el flascó amb terra del seu municipi. A partir d’aquest element primari, l’artista danès establert a Catalunya Michael Kirkegaard, amb la terra dels dos terços de municipis que han contestat, ha creat l’exposició ‘-Enyorança-. Catalunya avui’. Amb aquesta instal·lació, l’artista fa la seva particupar aposta pel diàleg en l’actual moment polític que viu Catalunya. Kirkegaard ha explicat a l’ACN que per ell la terra és vida i fertilitat. I la terra col·locada dins el pot de vidre de conserva és “fertilitat en mode d’espera”. La proposta, produïda per l'Ajuntament de Manresa, es podrà veure al Centre Cultural el Casino fins el 23 de juny.

Summary: Un artista danès establert a Catalunya fa la seva particular aposta pel diàleg amb terra de tots els municipis del país


Rieju  ha comprat el negoci d'enduro de Torrot Electric Europa que fins ara fabricava i comercialitzava les motos amb la marca GasGas. L'operació inclou l'adquisició de la plataforma intel·lectual i industrial d'enduro. El 2017 Torrot va llançar la gamma de models 2T de 250 i 300 ccc EX, XC i GP i, l'any passat, va treure el model Ranger. Des de llavors, la companyia va vendre'n  4.500 unitats a més de 50 països. A partir d'ara, Rieju fabricarà aquests models d'enduro a la planta que té a Figueres i començarà a distribuir-les amb la seva marca a partir del juny d'aquest any.  Rieju, amb seu a Figueres i 75 anys de trajectòria,  fabrica 12.000 motos a l'any i exporta el 85% de la producció a més de 40 països. Amb la compra del negoci enduro de Torrot que venia fins  ara amb la marca GasGas, l'empresa figuerenca ampliarà la gamma de motors amb models de major cilindrada i les vendrà amb la marc Rieju. Segons el seu director general, Jordi Riera, aquest acord permetrà una "important ampliació de la cartera de clients, especialment amb l'obertura de nous  mercats".  Per la seva banda, el director general de Torrot Electric Europa, José Antonio Lombardía, ha detallat que han decidit tancar l'acord amb Rieju per la seva "llarga trajectòria, alta capacitat de producció i qualitat i perquè permet conservar la fabricació de la motos i el subministrament de l'empresa auxiliar al territori".

Summary: Rieju compra el negoci d'enduro de Torrot, que produïa i comercialitzava les motos GasGas


La comarca té només té un facultatiu i mig des de fa tres setmanes  ACN Figueres.-L'hospital d'Olot col·laborarà amb l'atenció primària de salut del Ripollès per reforçar el servei de pediatria a la comarca davant de la falta de metges. El gerent de l'hospital de Campdevànol, Joan Grané, ha explicat que el servei territorial de pediatria tenia fins al gener passat tres facultatius i un més en règim de mitja jornada però que fa gairebé un any un va agafar la baixa per malaltia i fa tres setmanes, un altre. Des d'aleshores només tenen un pediatre "i mig" i la situació, en paraules de Grané, és "crítica". "La primera baixa ja vam intentar cobrir-la oferint una plaça però ens vam trobar que només s'hi va presentar una persona i que no la va acabar acceptant. La falta de pediatres és generalitzada", assegura el gerent del centre.  Acord entre l'hospital d'Olot i el de Campdevànol per front a la falta de pediatres al Ripollès. En una roda de premsa aquesta tarda, el gerent del centre, Joan Grané, ha explicat que des de fa tres setmanes la situació que viu l'atenció primària de la comarca és "crítica" perquè només tenen un facultatiu i mig.  El problema va començar el mes de gener passat quan un dels tres metges que tenien va agafar la baixa i es van quedar amb dos pediatres (en tenen un altre a mitja jornada).  "Quan hi va haver la primera baixa ja vam convocar la plaça però només s'hi va presentar una persona i no va acceptar la feina. Durant tot aquest temps, hem visitat centres de formació com el de la Vall d'Hebron però hi ha una falta generalitzada de pediatres, no només passa aquí", afirma.  Per parar el cop, van decidir concentrar l'atenció pediàtrica als centres d'atenció primària de la comarca on les infermeres pediàtriques feien un "triatge" per evitar col·lapsar el servei. Veient que la mesura no seria suficient, vam començar les converses amb l'hospital d'Olot. La previsió és que el servei compartit, que inclourà les tres àrees bàsiques de la comarca, es posi en marxa a partir del 15 de desembre.  Grané alerta, però, que la falta de metges en altres àrees és també alarmant a molts llocs. "Ara parlem de pediatres però no seran els únics", afegeix.  El ple de Ripoll ja va reclamar la setmana passada a Salut a través d'una moció "mesures urgents" per resoldre la "precarietat" dels serveis sanitaris". Entre ells, la manca de facultatius a pediatria.

Summary: L'Hospital d'Olot reforçarà la pediatria de l'atenció primària del Ripollès per la falta de metges


Dos guàrdies civils han assegurat que van estar cinc mesos de baixa per lesions en el dit d'una mà durant les seves actuacions en l'1-O, un a Vilabella (Alt Camp) i l'altre a Mont-roig del Camp (Baix Camp). El judici s'ha reprès aquest dimarts amb més declaracions a testimonis de membres de la Benemèrita que van participar en els dispositius de la jornada de l'1-O en diferents municipals catalans. Un caporal que va participar en l'actuació al pavelló de Sant Carles de la Ràpita ha relatat que un grup de concentrats van llançar "pedres" a vehicles de la Guàrdia Civil quan la comitiva ja marxava de la zona, i que va patir una "petita ferida" pel llançament d'una moneda que li va impactar "a prop de l'ull dret". Un agent (TIP J03473D) ha explicat que un concentrat li va fracturar un dit en una actuació a Vilabella (Alt Camp), motiu pel qual va estar "cinc mesos de baixa".  El guàrdia civil ha dit que es van trobar fora del col·legi entre 150 i 200 persones, que "ocupaven totalment l'ample del carrer que donava accés al centre", amb els braços "fortament entrellaçats". L'agent ha explicat que un concentrat li va agafar un dit i que va sentir una "contorsió". "Vaig sentir una forta molèstia que va derivar en dolor segons passava la jornada", ha assegurat. L'agent ha explicat que cap a les vuit del vespre va anar a una clínica de Tarragona, on li van diagnosticar una fractura al dit de la mà, motiu pel qual va estar "cinc mesos de baixa". Segons ell, el concentrat tenia intenció de fer-li mal, tot i que el president del tribunal, Manuel Marchena, ha demanat al fiscal que no fes preguntes sobre la intenció que tenia el manifestant. El guàrdia civil ha relatat una "resistència pertinaç" dels concentrats a Vilabella, amb "puntades de peu, escopinades, empentes", tot i que ha explicat que posteriorment no hi va haver "cap incident" a la sortida de la comitiva. A més, ha defensat que la Guàrdia Civil va actuar "amb proporcionalitat" i fent ús de la "mínima força imprescindible." Un altre agent de la Guàrdia Civil (TIP I57753N) també ha explicat una lesió a un dit de la mà dreta per una puntada de peu d'un votant mentre aguantava la tanca de l'Institut Ballester perquè els seus companys l'obrissin. "Vaig haver de ser intervingut quirúrgicament", ha dit, i ha relatat que va "perdre la mobilitat del dit" la qual cosa el va fer estar 152 dies de baixa, és a dir, uns 5 mesos.  El membre de l'institut armat ha explicat que els concentrats a Mont-roig del Camp van intentar impedir amb "puntades de peu" que els agents de la Guàrdia Civil obrissin la tanca per accedir al punt de votació. L'agent ha explicat que van respondre amb cops de porra "a la part baixa del cos" dels votants i tot i això "seguien donant cops de peu". També ha admès que van utilitzar un "esprai de defensa personal de la Guàrdia Civil" contra els votants, que va fer possible dispersar els concentrats i obrir la porta amb una cisalla. L'actitud dels votants concentrats a la primera fila, just darrera de la tanca, contrasta amb la resta que "estaven amb les mans aixecades" i deien "'som gent de pau' i 'votarem'". Més enrere, també recorda "gent de més edat", de més de cinquanta anys, que "estaven cantant". Tanmateix, l'agent ha dit que els van increpar "des que vam arribar fins que vam marxar". "Llançament de pedres" a Sant Carles de la Ràpita Un caporal de la Guàrdia Civil (TIP B98467N) que va actuar l'1-O al pavelló de Sant Carles de la Ràpita (Montsià) ha explicat que va veure "llançament de pedres" a vehicles de la Guàrdia Civil quan ja marxaven del lloc amb les urnes requisades. Ha explicat que al pavelló hi havia entre 300 i 400 persones fora del local i el mateix nombre a dins, i que els van "insultar" quan van arribar i els van impedir l'entrada al local. El guàrdia civil, que ha explicat que la seva tasca era la de custodiar els vehicles policials, ha relatat que la "massa" va anar cap als vehicles quan la comitiva judicial ja sortia "amb les urnes", i que en aquell moment va rebre l'impacte "d'una moneda a l'ull". "Em va fer una petita ferida i se'm va inflar", ha dit, motiu pel qual va ser assistit mèdicament. També ha assegurat que en aquell moment va veure que els concentrats "tiraven ampolles de plàstic". En el moment de la sortida amb una vintena de vehicles, el caporal ha explicat que la comitiva de vehicles es va "tallar en dues parts" i que, els que anaven a la cua, van rebre "llançament de força pedres". "Estàvem parats i veia com els plovien pedres als companys", ha assegurat, per part d'entre 30 i 40 persones que "van venir corrent". El guàrdia civil ha assegurat que van aconseguir les pedres d'una rotonda i que algunes d'elles "no cabien en una mà". Segons el seu relat, van trencar "dos vidres d'un tot terreny de la part del darrere" de la comitiva. A preguntes de l'advocat defensor Andreu van den Eynde, ha dit que no ha vist cap gravació sobre el llançament de pedres, tot i que ha remarcat que ho va veure "en directe". El guàrdia civil ha dit en respostes a Marina Roig que va veure com els agents feien ús de les porres a Sant Carles de la Ràpita, d'on es van endur urnes. En canvi, ha afegit que no va "veure" si també va ser així a Roquetes i Móra d'Ebre, on també va actuar.

Summary: Dos guàrdies civils asseguren que van estar cinc mesos de baixa per una fractura en un dit l'1-O


L’Associació de Joves Estudiants de Catalunya diu que s’estava negociant una rebaixa de taxes des de l’endemà del 17-N i lamenta l’acció “nocturna i unilateral” del SEPC ACN Barcelona.-L’Associació de Joves Estudiants de Catalunya ha criticat aquest divendres que el Sindicat dels Països Catalans trenqués la unitat sindical amb la tancada d’aquest dijous a la Secretaria d’Universitats mentre s’estava negociant una rebaixa de taxes, des de l’endemà de les mobilitzacions del 17 de novembre. En un comunicat, l’AJEC ha lamentat l’acció “nocturna i unilateral” que va dur a terme el SEPC i ha explicat que s’estava treballant sobre dos eixos, la rebaixa d’un 30% de les taxes universitàries i l’equiparació de preus entres graus i màsters, amb l’objectiu d’aconseguir la gratuïtat del sistema universitari públic a mig termini. Tot i així, l’AJEC ha deixat clar que les seves reivindicacions seran les “mateixes” que “quan treballàvem conjuntament”. “Confiàvem en què ara que les entitats estudiantils ens havíem unit per encarar les reivindicacions i la negociació col·lectiva, aquesta seria més forta. Ens decep que hi hagi una entitat que trenqui el consens sense ni tan sols fer-nos-ho saber”, assenyala el comunicat d’un dels membres de la taula de negociació, junt amb el CEUCAT i el SEPC. Per tot plegat, el Secretariat Nacional ha demanat a la Secretaria d’Universitats i Recerca refer la taula de negociació entre aquelles organitzacions que volen seguir lluitant per unes “taxes més justes”.

Summary: AJEC critica que s’hagi trencat la unitat sindical després de la tancada a la seu d’Universitats


Diversos artistes de Berga han començat a pintar grans murals en diferents indrets del nucli antic de la ciutat amb l'objectiu de donar visibilitat a la problemàtica de l'aïllament social de les persones grans. L'acció s'emmarca dins del projecte 'Companyies', que l'Ajuntament de  Berga va posar en marxa el 2014 i que té per objectiu lluitar contra l'aïllament social de la gent gran a través del voluntariat local. A dia d'avui el programa compta amb deu beneficiaris majors de 75 anys, tot i que la regidora d'Atenció a les Persones de l'Ajuntament de Berga, Anna Alsina, ha explicat que des del consistori treballen per ampliar el programa a d'altres col·lectius vulnerables. Al llarg d'aquesta setmana tres artistes pintaran els murals després d'haver pogut conversar i conèixer de primera mà la vida d'un dels ancians que pateixen aïllament social. L'Ajuntament de Berga va posar en marxa el 2014 el projecte 'Companyies', amb l'objectiu de lluitar contra l'aïllament social de les persones grans de la ciutat a través del voluntariat local. La iniciativa consisteix en què un voluntari fa una visita setmanal a una persona gran i conversen sobre diferents temes amb l'objectiu d'establir un vincle de confiança entre tots dos. El principals beneficiaris del projecte són ciutadans majors de 75 anys que viuen sols o manifesten trobar-se en una situació d'aïllament. Actualment, el projecte compta amb una desena de beneficiaris, tot i que el consistori vol ampliar-lo a d'altres col·lectius en un futur com ara les persones amb problemes mentals. Amb l'objectiu de donar visibilitat a aquesta problemàtica, el consistori ha decidit fer un pas més i crear el projecte 'Companyies al carrer'. Segons ha relatat la regidora d'Atenció a les Persones de l'Ajuntament de Berga, Anna Alsina, aquesta nova eina vol "treure a l'espai públic, que és l'espai més col·lectiu que tenim, el problema de l'aïllament social perquè és col·lectivitzi i, alhora que es col·lectivitza, serveixi per pal·liar-lo".  D'entrada, tres artistes del Berguedà – es preveu que el projecte es vagi ampliant amb més artistes i espais- exportaran a les parets del casc antic de Berga, d'acord amb els propietaris, la seva experiència en el projecte després d'haver mantingut diverses converses amb els beneficiaris. Les artistes són Marta Parera, Elsa Guerra i Iris Hinojosa i, al llarg d'aquesta setmana, pintaran murals on plasmaran les experiències compartides amb les persones entrevistades. Una d'elles, Elsa Guerra, ha explicat que el seu mural es basa en el concepte de "no perdre la nostra essència". Guerra ha relatat que la beneficiària amb qui es va trobar és una dona de 95 anys que, "malgrat la seva avançada edat i totes les dificultats que ha passat, continua pintant".  La regidora Anna Alsina ha explicat que el projecte també té per objectiu dignificar l'espai públic amb actuacions artístiques en zones especialment degradades del nucli antic. A més, també es busca implicar el col·lectiu d'artistes locals en la lluita contra l'aïllament de les persones grans i sumar més voluntaris en el projecte.

Summary: Artistes de Berga pinten murals a l'espai públic per donar visibilitat al problema de l'aïllament social


Juan Carlos Martel (Barcelona, 1976) dirigeix el Teatre Lliure des del febrer, després de la sortida abrupta de Lluís Pascual a principis d'aquella temporada. En poc temps ha traslladat els seus plantejaments a la programació d'una casa que vol "referent" de teatre públic atent a la societat. "El Lliure s'ha de permeabilitzar de tot el que passa i ser-ne un reflex no només a l'escenari sinó, més important, a la platea", explica a l'ACN. Un nou accent que Martel diu aplicar amb "l'excel·lència" per bandera, es tracti d'un text clàssic o de teatre comunitari. Sobre la novetat que representa la seva proposta, defensa que ofereix "un ventall molt ampli" i demana que sigui el públic qui decideixi "si aquest Teatre Lliure interessa o no".  Martel va presentar la setmana passada la programació del segon semestre de la Temporada 2019/2020, una altra de les novetats del teatre sota la seva direcció i que el director explica, en part, perquè "dona marge d'error i de correcció" del programa en no haver-se de tancar a un any i mig vista. "També permets la permeabilització de la institució en coses que passen a la societat i que requereixen una resposta bastant més immediata", afegeix introduint la idea de responsabilitat social de la institució.  El director ha explicat ja en diverses ocasions que vol un teatre on l'element cultural, l'educatiu i el social treballin plegats per servir la ciutat de la millor manera i ser-ne un reflex. Martel insisteix a l'ACN que vol que "tota la societat" es pugui "veure reflectida" en la programació i les activitats del Lliure, però també que el teatre representi d'alguna manera aquesta societat "a la platea", a través el públic que s'hi apropa.  En aquest sentit, es mostra content del rejoveniment de la taquilla que s'ha experimentat durant el primer semestre del seu primer curs com a programador del teatre (el públic menor de 30 anys s'ha situat per sobre del 35%). Admet que aquest percentatge serà "difícil de mantenir", ja que en part és degut a una sèrie de propostes que han interpel·lat més la gent jove, apunta, però insisteix que és necessari convocar aquest segment "perquè els eixos de societat, educació i cultura tinguin incidència". "Que decideixi el públic" El director tampoc creu que això espanti el públic de tota la vida, i que l'arribada de joves vagi en detriment d'altres sectors. De fet, Juan Carlos Martel relativitza la sorpresa que en alguns àmbits va generar la seva proposta escènica. Especialment en un primer tram de temporada on molts van trobar a faltar noms propis de l'escena teatral catalana (directors, actors, autors), habituals de la programació del Lliure. En aquest sentit, el segon tram del curs "equilibra" la balança amb espectacles que involucren creadors com Julio Manrique, Carol López, Marc Rosich o Carlota Subirós, entre altres.  "Em consta", admet Martel quan se li pregunta si la nova bateria d'espectacles ha alleujat més d'un abonat. Segons la seva radiografia, al Lliure hi ha un terç dels abonats que són fidels a la programació perquè hi "confien" passi el que passi, un altre terç al qual "li has de demostrar que allò que fas està al nivell" i un darrer que "potser preferia més la programació que es feia abans". Però el director defensa que la seva programació "ofereix un ventall molt més ampli" (que abans), amb "una gama de grisos impressionants", i aconsella que cadascú esculli "el muntatge que més s'adeqüi a les seves necessitats". "S'ha de tenir una mica més de confiança", afegeix en darrer terme abans de recordar els orígens del Teatre Lliure, quan "una companyia de joves de 25 anys que ningú coneixia van ser capaços de fer venir molta gent i que ara el teatre sigui el que és".  "El Lliure ha passat diverses etapes i aquesta en serà una més. Pascual, Homar, Rigola; ens hem sabut adaptar i això és molt important: el públic i la gent de la casa són persones intel·ligents amb capacitat d'adaptar-se a les novetats", reivindica Martel. Per tot plegat, el director reclama que sigui el públic qui "decideixi" si "aquest Teatre Lliure interessa o no interessa", i insisteix que en aquest teatre no es pot fer "només una cosa" i que ha de "parar molt més l'orella" que abans amb allò que passa fora de les seves parets.  Lluís Pascual, "capítol tancat" D'altra banda, el nou director del Teatre Lliure no esquiva parlar del seu predecessor, Lluís Pascual, però opina que aquell és un "capítol tancat". "Però ves a saber si en futurs capítols els seus personatges tornaran a sortir", afegeix per no sonar contundent sobre la relació futura del teatre amb un dels seus fundadors.  Martel assumeix que "segurament" el que va passar amb l'exdirector (la denúncia de nepotisme per part de l'actriu Andrea Ros i la posterior dimissió de Pascual) pot ser conseqüència "del que passa fora" del teatre: "Hi ha una revolució feminista, una lluita contra el canvi climàtic, un envelliment de la població i una extrema dreta que ha arribat", enumera.  Finalment apunta que la institució "s'hi està adaptant" –diu referint-se tant a l'etapa post-pascual com a la realitat social que envolta el teatre-. "Adaptant amb molta intel·ligència a la quantitat de coses urgents a les quals hem de fer front. Són moltes per estar constantment pensant amb nostàlgia sobre el què ha passat en un passat", reclama.

Summary: Juan Carlos Martel: "Deixem que el públic decideixi si aquest Teatre Lliure interessa o no"


El president de la Generalitat, Carles Puigdemont, ha valorat la possibilitat que el cap del govern espanyol, Mariano Rajoy, convoqui un Consell de Ministres extraordinari el 16 d'agost en cas que la Mesa del Parlament admeti a tràmit la llei del referèndum, aquell mateix dia. En un xat amb la ciutadania a través de l'aplicació ZoneTacts, Puigdemont ha dit que el Govern "té la seva pròpia agenda, al marge del que decideixi fer el Consell de Ministres". I ha afegit, sobre la possible reunió dels ministres del govern espanyol: "Respecto la seva vocació de treball. Tant de bo sempre fos així". Des de la delegació de la Generalitat a Girona, Puigdemont ha afirmat a través del xat que després de l'1-O, i en cas de victòria del 'sí', voldria "una transició, dialogada i negociada, per fer la desconnexió". A més, el cap del Govern ha insistit que les relacions amb Espanya "han de ser sempre les millors" i "en benefici mutu". "Per nosaltres no quedarà", ha reiterat el president, que ha enviat un total de 25 missatges a través de l'app ZoneTacts. Puigdemont també ha apuntat que les negociacions en cas que el 'sí' s'imposi l'1-O les proposarà l'actual Govern. "La democràcia espanyola és millorable, i la separació de poders no és evident, hi ha una guerra bruta des de l'aparell de l'Estat", ha conclòs Puigdemont.

Summary: Puigdemont sobre un Consell de Ministres el 16 d'agost: "Nosaltres tenim la nostra agenda, al marge de l'Estat"


El president de la Generalitat, Quim Torra, i el líder parlamentari d'ERC, Sergi Sabrià, s'han emplaçat a acabar amb "les picabaralles de vol curt", en paraules del cap del Govern. Els dos dirigents s'han interpel·lat durant la sessió de control d'aquest dimecres al Parlament. Sabrià ha centrat la seva intervenció en rebutjar el racisme als EUA i arreu del món, i en ressaltar que Catalunya ha de sortir de la crisi amb "cohesió social". És aquí quan ha subratllat que "els drets es conquereixen, els passos endavant es fan, per no instal·lar-nos en el 'no a tot', i fer que les coses passin, i passen millor treballant i acordant, que no pas amb retrets". Torra ha respost que cal "posar les reflexions per damunt de les picabaralles de vol curt". Torra ha afegit que tots els partits s'han d'empoderar perquè els seus militants intervinguin "amb tota llibertat" per no sentir-se "coaccionats" per ningú. El president ha relatat que s'imagina una Catalunya futura "més democratitzada i en xarxa", amb més participació, així com amb l'opció de generar crítiques per a poder millorar com a país i "alçar la mirada". I on es garanteixin tots els drets fonamentals. En contra, s'ha preguntat amb retòrica que com pot ser que un govern progressista com és l'espanyol mantingui "presos polítics". La interpel·lació entre Torra i Sabrià ha arribat després de dies de tensió evident entre els dos socis de Govern, tant a Palau com també al si dels grups parlamentaris, sobretot al Congrés. La cambra baixa espanyola debat i vota avui la sisena pròrroga de l'estat d'alarma, on ERC s'abstindrà -i en facilitarà l'aprovació-, i JxCat s'hi tornarà a oposar.

Summary: Torra i ERC s'interpel·len per acabar amb "les picabaralles de vol curt"


Centenars de persones han sortit davant dels seus centres de treball a les 12h per commemorar l'aniversari de l'1-O, seguint la crida de les entitats sobiranistes. Alguns dels manifestants han mostrat les paperetes de l'1 d'octubre impreses, mentre també s'han pogut veure pancartes de 'Llibertat presos polítics' i llaços grocs. A tall d'exemple, els treballadors del Departament de Territori i Sostenibilitat s'han concentrat al carrer Numància, a tocar de l'estació de Sants. Cada cop que el semàfor es posava vermell, desenes de treballadors mostraven enmig del carrer una pancarta en què es podia llegir 'Us volem a casa', a més de paraigües grocs, paperetes de l'1-O i fotografies de l'empresonat Josep Rull, qui va ser conseller de Territori fins que va ser cessat pel 155.

Summary: Concentracions als centres de treball per commemorar l'1-O


La presidenta del grup parlamentari de C's al Parlament, Inés Arrimadas, ha assegurat aquest dimarts que la formació 'taronja' respectarà tant la decisió que prengui el TC al voltant de la comissió d'estudi sobre el procés constituent com als partits que hi vulguin participar. Això sí, la líder de l'oposició ha tornat a insistir que Catalunya "no necessita comissions pensades per donar més bombo mediàtic a la independència" perquè "no són una prioritat" dels ciutadans i perquè ja es destinen "prou recursos i temps per parlar-ne" al Parlament. Arrimadas, tot i recordar que C's no participarà en la comissió sigui quina sigui la decisió del TC, ha afegit que "en faran un seguiment i que si cal intervenir-hi ho faran". En resposta a la presidenta del Parlament, Carme Forcadell, la líder de C's a Catalunya ha assenyalat "que la democràcia està en perill en el moment que hi ha polítics que pensen que estan per sobre de les lleis i les decisions judicials". La líder de l'oposició, que aquest dimarts s'ha reunit a l'Hospitalet de Llobregat amb representants del grup Asproseat, conjunt d'entitats que promouen i gestionen serveis integrals per millorar la qualitat de vida de les persones amb discapacitat i les seves famílies, ha tornat a insistir que la majoria dels catalans no volen la independència i que els recursos que es destinen a fer pedagogia del procés s'haurien de destinar a polítiques útils per a la ciutadania.  Sobre el recurs del govern espanyol en funcions contra la creació de la comissió d'estudi sobre el procés constituent, Arrimadas ha apuntat que Catalunya "no necessita comissions pensades per donar més bombo mediàtic a la independència" perquè "no són una prioritat" dels ciutadans i perquè ja es destinen "prou recursos i temps per parlar-ne" al Parlament. La líder 'taronja', tot i puntualitzar que no ha pogut estudiar en detall el recurs del govern espanyol, ha assegurat que "respectarà" la decisió que prengui el TC així com també ho farà amb els partits que decideixin participar en la comissió. "Qui hi vulgui anar perfecte, però nosaltres preferim impulsar la comissió d'estudi contra la corrupció i treballar a les comissions de treball o educació, per exemple, que aborden prioritats del catalans", ha reblat.  En resposta a la presidenta del Parlament, Carme Forcadell, que aquest matí ha dit que seria "impensable" que el TC pugui anul·lar la comissió d'estudi sobre el procés constituent malgrat el recurs del govern espanyol perquè suposaria "atacar l'essència del sistema democràtic parlamentari", la líder 'taronja' li ha recordat que cal acceptar les decisions judicials perquè la democràcia "es posa en perill en el moment que hi ha polítics que pensen que estan per sobre de les lleis i les decisions judicials". Suport a un candidat de consens a Madrid En clau espanyola, Arrimadas ha recordat que a C's els agradaria que es pogués "fer una investidura amb un candidat de consens" i que els seus 40 diputats al Congrés "estan a disposició de qui vulgui encapçalar un govern de transició amb un full de ruta clar de reformes que compti amb el suport majoritari de la cambra". És per això que ha demanat a la resta de partits que "estiguin a l'alçada de les circumstàncies i tinguin sentit d'estat" per fer-ho possible.

Summary: Arrimadas diu que la comissió sobre el procés "no és una prioritat dels catalans" i que respectarà la decisió del TC


El president del Consell Europeu, Donald Tusk, convocarà els caps d’estat i de govern dels estats membre a una cimera extraordinària el 10 d’abril per abordar el Brexit dos dies abans de la data límit concedida al Regne Unit perquè comuniqui una via “per avançar”. La decisió, anunciada per Tusk en una piulada, l’ha fet pública just després que el parlament britànic hagi rebutjat per tercer cop l’acord pactat amb May. Abans del dia 12 Londres podria arribar a demanar legalment una extensió llarga -fet que implicaria participar a les eleccions europees si es concedeix la pròrroga- o revocar l’article 50 per frenar unilateralment la sortida de la UE, entre altres opcions. El bloqueig actual, però, també podria abocar el Regne Unit a unes eleccions generals, ja que les desavinences al voltant del Brexit i l’acord amb la UE han dividit tant tories com laboristes dificultant una majoria sobre cap pla alternatiu al consensuat amb Brussel·les pel govern de May. Si el Regne Unit no aconsegueix cap majoria al voltant d’una via per avançar o la UE no concedeix una extensió llarga -és necessària la unanimitat dels 27- el 12 d’abril els britànics sortirien de la UE de forma abrupta.   Per la seva banda la Comissió Europea lamenta en un comunicat el resultat de la votació a Westminster i insisteix que “l’escenari d’un ‘no acord’ el dia 12 és ara probable”. “La UE s’ha estat preparant per això des del desembre del 2017 i està plenament preparada per un escenari sense acord el 12 a mitjanit”, recull el comunicat.  L’executiu comunitari adverteix també que els “beneficis” que preveu l’Acord de Retirada, com un període transitori, no s’aplicaran en aquest cas. “Mini acords sectorials no són una opció”, sentencia Brussel·les.

Summary: La UE convoca els caps d’estat i de govern dels estats membre a una cimera el 10 d’abril per abordar el Brexit


Després de la seva primera novel·la 'Argelagues', l'escriptora i periodista Gemma Ruiz torna a les llibreries amb la seva nova obra 'Ca la Wenling' (Edicions Proa), una història protagonitzada per una perruquera xinesa que viu a Catalunya després de viure un procés migratori. "M'interessen els personatges que la ficció no ha triat com a mites ni herois", afirma Ruiz, en una entrevista amb l'ACN. La gran protagonista és la Wenling, però aquest és també un llibre molt coral, en què hi tenen lloc la família de la Wenling, jubilades de Gràcia, joves tossudes, una embarassada enamorada i moltes històries sobre la duresa de la immigració. De fet, una de les denúncies del llibre Gemma Ruiz és el "racisme invisibilitzat" envers les comunitats xineses.  Després de la publicació d''Argelagues', la periodista apuntava idees i retalls de converses buscant inspiració per la seva següent història. A Ruiz li generaven un gran interès les interaccions que es produïen en un lloc que tradicionalment ha estat menystingut per ser tan femení, apunta, com són les perruqueries o els centres de manicures. La periodista prenia notes al carrer, als bars... però va veure que gran part del seu interès se centrava en les perruqueries. I allí es on va decidir ubicar-hi el "cor de la novel·la". En una perruqueria, on també ofereixen el tractament de manicura, Gemma Ruiz va decidir introduir-hi molts temes que li interessen i un d'ells: "ser de fora i venir a compartir l'espai amb gent que d'entrada et mira de reüll".  La protagonista de la història és la Wenling, una dona xinesa de Qingtian  de la província de Zhejiang, mestressa d'una perruqueria on també fan manicures. A través de la Wenling, l'autora "explorar la història dels nostres veïns xinesos amb qui compartim Barcelona. Em va agradar conèixer gent que va venir de la Xina i que m'expliquessin la seva experiència". Ruiz es va preguntar per què no s'havia interessat abans per ells ni en sabia res de les seves vides. La protagonista, com diu l'autora, es basa en coneixences personals i és "un compendi de moltes persones que tiren endavant els seus negocis d'una manera admirable sense que ningú ho sàpiga". La seva vida i la vida que es genera a l'interior de Ca la Wenling és narrat a través dels ulls d'una narradora, que és una clienta del centre i que actua com a documentalista.  La periodista admet que conèixer coses noves és el que la motiva a escriure. "Només m'agrada escriure per contribuir a entendre més coses i conèixer i aprendre". Ruiz fins i tot va viatjar, en el procés de documentació, a la província xinesa de Zhejiang, i va estudiar la diàspora xinesa americana, que "és d'on ve tot l'origen del racisme tan bèstia però invisibilitzat que pateixen les comunitats xineses arreu del món". Admet que Catalunya és un lloc d'acollida, però, també afegeix que "darrera d'aquest títol s'ha de millorar molt. Som d'acollida", afegeix, però "hi ha molt racisme invisibilitzat i hi ha molta falta d'empatia i d'humanisme ". Lamenta que es classifica "la gent amb etiquetes, que són heretades de la cultura i el sistema de pensament occidental".  L'autora reconeix que el seu interès es troba amb "les persones que per una qüestió de prejudicis no es troben en primer lloc de la societat, com són les persones grans, les persones migrades, majoritàriament dones, persones que no són riques... ". Ruiz assegura que "tota la sèrie de personatges que la ficció no ha triat com a mites ni herois són els que li interessen perquè no són els que han escrit la història".  'Argelagues' L'anterior i primer llibre de l'autora, 'Argelagues' (Edicions Proa), ha venut ja 25.000 exemplars. La bona acollida de la seva òpera prima no és, per l'autora, "suficient per fer-ne una altra però és un molt bon acompanyament". Ruiz ha fet més de 100 clubs de lectura i "està molt agraïda perquè 'Argelagues'" li ha donat l'oportunitat que hi hagi molta gent que s'alegri que hagi escrit una segona novel·la.  L'autora Gemma Ruiz Palà (Sabadell, 1975) és periodista. Des dels 21 anys treballa als Serveis Informatius de Televisió de Catalunya, pràcticament sempre com a cronista cultural dels Telenotícies i ara com a redactora en cap. 'Argelagues' va ser el seu debut literari i 'Ca la Wenling' és la seva segona novel·la.

Summary: Gemma Ruiz: "M'interessen els personatges que la ficció no ha triat com a mites ni herois"


Ferrocarrils de la Generalitat ofereix als visitants de l'estació d'Espot anar a esquiar als complexos de Port Ainé o Baqueira Beret sense cap mena de sobrecost. Amb aquesta mesura, que s'aplica des d'aquest dimarts i fins al pròxim diumenge, es pretén donar una alternativa a aquelles persones que compten amb un forfet de temporada o que havien reservat en alguns dels hotels o apartaments de la localitat pallaresa i que no poden practicar l'esport blanc en aquestes instal·lacions, tancades des del cap de setmana passat per una avaria en el remuntador que hi dona accés. A més, aquells clients que tenen un forfet de temporada vàlid per a les dues estacions d'SkiPallars també podran accedir a Baqueira Beret en les mateixes condicions, accedint pel sector de Peülla. Des de Ferrocarrils de la Generalitat (FGC) han explicat que l'objectiu d'aquesta mesura és el de pal·liar els efectes que pot tenir el fet que l'estació d'Espot Esquí estigui tancada per l'avaria que es va produir el divendres passat en el telecadira de La Roca, el qual dóna accés al complex, en el moment en què s'estaven duent a terme les tasques de manteniment ordinari del remuntador, un cop les pistes ja havien tancat al públic. Aleshores, una cadira es va despendre del cable i, immediatament, es va obrir un expedient tècnic per tal d'esbrinar la causa de l'incident. L'alternativa de poder esquiar a Port Ainé o Baqueira Beret sense sobrecost s'aplicarà fins el pròxim diumenge, ja que, segons FGC, un cop restablerta la funcionalitat de l'estació d'Espot, els visitants podrn tornar a gaudir plenament de l'esport blanc en aquest entorn.

Summary: FGC ofereix als visitants d'Espot anar a esquiar a Port Ainé o Baqueira Beret sense sobrecost mentre no reobre l'estació


El Tribunal Constitucional (TC) ja té els recursos d'empara de l'ANC i Òmnium per la multa de la 'gigaenquesta' del 9 de novembre del 2014. El vicepresident de l'Assemblea, Pep Cruanyes, ha explicat a l'ACN que l'entitat que presideix Elisenda Paluzie va interposar el seu recurs el mes de gener. Per la seva banda, Òmnium ha informat aquest diumenge que també l'ha presentat. La sanció de l'Agència Espanyola de Protecció de Dades (AEPD) és de 200.000 euros per a cada entitat. Els costos de la sanció eren de 1.000 euros per a l'ANC i de 2.000 per a Òmnium, tal com ha explicat Cruanyes. Segons l'Assemblea, la multa és un "despropòsit" i atempta directament contra la llibertat d'expressió. En la mateixa línia, el president d'Òmnium, Jordi Cuixart, també ha denunciat que la multa és "política, desproporcionada i sense precedents", i pretenia debilitar-los econòmicament per "alimentar un clima de por" entre les organitzacions en defensa del dret a l'autodeterminació. "Acusarem l'Estat, arribarem fins on calgui, fins que ens retorni 200.000 euros robats a la cultura i a la cohesió social", ha advertit Cuixart a través d'un comunicat, que ha fet arribar des de la presó de Lledoners. Aquest recurs d'empara és l'últim pas necessari per poder recórrer la sanció a instàncies europees. Les dues entitats també adverteixen que la sanció pot constituir una infracció del dret fonamental d'associació proclamat pel Conveni Europeu dels Drets Humans. La multa de l'AEPD es va originar arran de les denúncies presentades per Ciutadans i Vox, així com escrits anònims, contra la Gigaenquesta. Segons la sentència, a l'enquesta es van tractar dades ideològiques dels ciutadans i hi va haver "una vulneració molt greu" de l'article 7.2 de la llei de protecció de dades. La Gigaenquesta del 9-N es va emmarcar de la campanya Ara és l'Hora -que integrava ANC i Òmnium-, i es va promoure per "conèixer l'opinió de milers de ciutadans sobre la construcció d'un nou país".

Summary: El TC ja té els recursos d'empara de l'ANC i Òmnium per la multa de la 'gigaenquesta' del 2014


L'acusat ha arribat entre els crits d'assassí per part dels seus veïns i amb un fort desplegament policial ACN Vilanova i la Geltrú.-Els Mossos d'Esquadra han traslladat aquest dimarts al migdia l'home detingut ahir al vespre l'assassinat d'una nena de 13 anys a Vilanova i la Geltrú al pis on van tenir lloc els fets. La comitiva ha arribat al voltant d'un quart d'una del migdia, amb més d'una hora de retard sobre l'horari previst, enmig d'un fort desplegament policial per la presència de desenes de veïns que increpaven el detingut i d'una forta expectació mediàtica. Els investigadors busquen ara proves al pis del presumpte autor dels fets –un home de 42 anys i lligat a la vida cultural de la ciutat-. La noia va desaparèixer aquest dilluns a la tarda i després de buscar-la porta per porta en el bloc de pisos dels seus avis els seus tiets la van localitzar sota un matalàs de casa el detingut. El cap de la Divisió d'Investigació Criminal (DIC), l'intendent Antoni Rodríguez, ha explicat aquest matí que familiars i una dotació dels Mossos d'Esquadra van cercar la menor, porta a porta, pel bloc de pisos i que, al primer primera, els va rebre un home vestint una tovallola que va negar saber res de la desaparició. Tot i això, mentre la cerca continuava, familiars i veïns van sospitar de l'actitud que havia tingut l'home i els tiets van tornar a picar la seva porta; aleshores, aquest veí, ja vestit, va començar a manifestar-se "molt incongruentment" davant la insistència dels familiars.  Els tiets van entrar de "manera molt coratjosa i, mentre un es va quedar a la porta amb l'home, l'altre va revisar les estances", ha relatat Rodríguez. En una habitació que estava tancada, el tiet va trobar un matalàs fora de lloc i, a sota, el cos sense vida de la nena. El detingut, de 42 anys i molt lligat a la vida cultural de Vilanova i la Geltrú, té un antecedent per un requeriment judicial per amenaces lleus a la seva exparella i a la seva filla.

Summary: Traslladen el detingut per la nena assassinada en un pis de Vilanova i la Geltrú al lloc dels fets


Els col·legis electorals de Galícia i el País Basc estan oberts des de les 9.00 hores del matí. Bascos i gallecs estan cridats a les urnes per escollir els respectius parlaments i, en conseqüència, el seu futur govern a cada territori. Aquestes són les primeres eleccions que se celebren a l'Estat després de declarar-se la pandèmia pel coronavirus i convivint encara amb la covid-19. De fet, no podran anar a votar les persones positives de covid-19. Tots dos executius ja van haver d'ajornar els comicis pel confinament, que estaven previstos per al passat 5 d'abril. Els resultats de les eleccions es coneixeran a partir de les 20.00 hores, quan tanquin els col·legis electorals dels dos territoris. Al País Basc, el lehendakari Íñigo Urkullu, aspira a mantenir o incrementar la victòria del PNB i tornar a ser la primera força còmodament a la cambra basca. Les enquestes, de fet, auguren que podrà fer-ho i podria posicionar-se fàcilment com a l'únic candidat capaç de formar govern amb el suport d'algun partit. Un d'aquests socis podria ser EH Bildu. Els independentistes presenten Maddalen Iriarte de cap de llista, i els sondejos la col·loquen com a segona en el resultat electoral. Si les dues formacions tanquessin un pacte es podria repetir una coalició a la catalana, amb tot el nacionalisme i independentisme en un mateix govern acollint des de la dreta fins a l'esquerra. Però el PNB podria també reeditar –sempre segons els sondejos- el pacte amb els socialistes, que totes dues formacions han valorat com a positiu en aquesta legislatura. El PSE presenta de nou a Idolia Mendia com a candidata a la lehendakaritza. Qui sí que és nova en les eleccions és Miren Gorrotxategi, cap de llista de Elkarrekin Podemos, qui clama per un pacte d'esquerres que faci fora el PNB. A l'altre costat, la dreta i centre dreta espanyols han tancat una coalició i Cs i PP es presenten conjuntament amb el popular Carlos Iturgaiz al capdavant. Per últim, Vox es presenta per primer cop a totes les províncies basques, amb l'exregidor del PSE i UPyD Nico Gutiérrez liderant la formació.  El tauler polític a Galícia sembla més clar que el dels bascos, si es fa cas a les enquestes. Alberto Núñez Feijóo, actual president de la Xunta de Galícia i candidat a la reelecció pel PP, aspira a mantenir la seva majoria absoluta i els sondejos asseguren que fins i tot podria ampliar-la. Disputant-li el càrrec, però, hi ha el cap de llista socialista del PSdG, Gonzalo Caballero, que assegura que es retallarà la distància amb els populars i podrà aconseguir que les esquerres sumin per a un futur govern de progrés. Les enquestes, però, no diuen el mateix. Per la seva part, el BNG torna a presentar a la seva candidata a la presidència de la Xunta, Ana Pontón, de qui s'espera que incrementi el nombre d'escons. Al seu costat, Antón Gómez intentarà revalidar els resultats de la coalició Galicia en común-Anova-Mareas, la marca de Podem i Esquerra Unida en aquestes eleccions. En un espai ideològic molt proper hi ha també Pancho Casal, candidat de Marea Galeguista. Cs, amb Beatriz Pino, i Vox, amb Ricardo Morado, intentaran obtenir representació al parlament gallec, tot i que cap enquesta els dona un sol escó.

Summary: Obren els col·legis a Galícia i el País Basc per celebrar les primeres eleccions a l'Estat amb la covid-19


Els treballadors de Continental han convocat vaga de 24 hores pels dies 15 i 24 de gener, segons ha anunciat en un comunicat el sindicat CCOO. Segons el comitè d'empresa de la planta de Rubí, les negociacions sobre el procés de reindustrialització "no avancen a causa de l'immobilisme de l'empresa" i estan "encallades". L'objectiu de la vaga, expliquen, és "forçar l'empresa a desbloquejar la situació". La direcció de Continental Automotive va informar al comitè d'empresa recentment que hi havia almenys dues empreses interessades en la planta, però els treballadors lamenten la manca de detalls sobre les ofertes i que no hi hagi "resposta a les condicions de sortida dels treballadors i treballadores en aquest procés". La pròxima reunió amb l’empresa està prevista per al dia 22 de gener.

Summary: Els treballadors de Continental convoquen vaga pel 15 i el 24 de gener


El president del Parlament respon a les crítiques de JxCat argumentant que no es tracta d'una "decisió arbitrària" ACN Barcelona.-El president del Parlament, Roger Torrent, ha defensat que no va fer cap anunci sobre la data electoral sinó que es va limitar a explicar els "terminis que marca la llei". D'aquesta manera, en una entrevista a 'Ser Catalunya' ha respost les crítiques de JxCat que li retreuen que digués en una entrevista a Rac 1 la data del 14 de febrer abans de comunicar-la als socis de govern. Segons Torrent, qui podia triar la data era el president Quim Torra abans de ser inhabilitat i afegeix que ell no ha posat data a les eleccions perquè "no és una decisió arbitrària". D'altra banda, diu que tot sembla indicar que no hi haurà candidat a la Presidència de la Generalitat. Després que divendres passat situés les eleccions al 14 de febrer si no hi ha un candidat a la Presidència amb "expectatives reals", Torrent ha defensat que va dir aquesta data perquè és el termini que marquen les lleis tenint en compte que el decret de substitució es va publicar al Diari Oficial de la Generalitat de Catalunya (DOGC) l'1 d'octubre.  Segons Torrent, "tot sembla indicar que no hi haurà debat d'investidura" després que el mateix líder de Cs, Carlos Carrizosa, hagi explicat que li va traslladar a Torrent que renuncia a presentar candidat. El president del Parlament continuarà avui i al llarg de tota la setmana la ronda de converses amb els grups i ha avançat que no vol anar explicant el seu contingut. "No hi ha elecció, són el 14 de febrer perquè és el que marca la llei", ha insistit Torrent. I ha afirmat que hi havia dues possibilitats: o Torra decidia la data electoral o la decidia un tribunal. Segons el president del Parlament, ha acabat passant el segon escenari i després de la resolució judicial i la publicació del decret de substitució s'han comptat els 124 dies. És la suma dels 10 dies de consultes amb els grups, dos mesos per continuar intentant una investidura i 54 dies més de la convocatòria automàtica d'eleccions. Segons aquests càlculs, les eleccions eren dimecres 10 de febrer. Torrent ha argumentat que això volia dir "desallotjar" les escoles per posar meses electorals en l'actual context de pandèmia i també ha apuntat que fer-les coincidir amb un dia laborable podia fer que moltes persones tinguessin por de demanar el permís per poder anar a votar en una situació de crisi com l'actual.

Summary: Torrent, sobre la data electoral del 14-F: "No hi ha cap anunci. Són els terminis que marca la llei"


L'Ajuntament de Barcelona recorrerà la sentència del Jutjat Contenciós Administratiu 10 de Barcelona que anul·la la restricció horària de les terrasses de la plaça Osca. Ho ha explicat aquest dimarts la regidora del districte de Sants-Montjuïc, Laura Pérez, que ha apuntat que el govern municipal encara està treballant en la redacció del recurs. Pérez ha dit que el govern respecta la sentència, però que la recorrerà perquè l'annex 3 de l'Ordenança de Medi Ambient permet mesurar l'impacte acústic de les terrasses en la seva totalitat, i no de cadascuna de les terrasses com diu la sentència.    Pérez ha assegurat que els programes de sensibilització i les sancions per garantir el descans dels veïns no han estat "efectius" i que aquest ha estat el motiu per reduir en una hora l'horari de les terrasses, fins a les onze de la nit els dies entre setmana i fins a les dotze els caps de setmana.

Summary: L'Ajuntament de Barcelona recorrerà l'anul·lació de la restricció horària de les terrasses de la plaça Osca


La policia espanyola, en col·laboració amb els Mossos d'Esquadra, han detingut a l'Aeroport del Prat un home de 30 anys acusat de robar en diverses taquilles de dos spas de coneguts hotels de Marbella (Màlaga). Segons un comunicat enviat aquest dijous, aquest individu va forçar els cadenats per poder sostreure les pertinences dels clients i va fugir d'un dels centres d'hidroteràpia amb banyador i descalç en ser descobert pel personal de seguretat. A més, se l'acusa de robar una bossa de mà a un turista que es banyava en una piscina d'un centre d'hidroteràpia d'Estepona. En un dels hotels, el pispa es va deixar una maleta i una bossa de mà amb diversa documentació que els investigadors vinculen amb tres denúncies i que van permetre identificar el sospitós. Entre les pertinences intervingudes pels agents hi ha targetes bancàries, 775 euros en efectiu, un telèfon mòbil i una polsera, entre altres objectes. La investigació policial ha determinat que l'arrestat accedia als spas fingint ser un client més i que va fer servir diversos noms ficticis per entrar-hi. Un cop a l'interior de les instal·lacions, forçava les taquilles dels usuaris que gaudien dels serveis d'hidroteràpia. Els robatoris es van produir entre finals de febrer i principis de març en dos complexos hotelers. En ambdós casos els perjudicats van denunciar el robatori de les seves pertinences i van detallar que algú havia forçat el cadenat de les seves taquilles. A més, els agents de la policia espanyola van constatar que l'investigat estava allotjat en un hotel de la costa malaguenya durant els mesos que es van produir els robatoris. L'home es va presentar a les instal·lacions sense reserva prèvia i va deixar part del seu equipatge a la recepció. A més, es va descuidar una bossa que contenia dos passaports a nom de tercers, dos rellotges i diversa documentació. Posteriorment, va ser detingut a l'Aeroport del Prat. En la investigació d'aquest cas han participat el Grup de Robatoris de la Comissaria de Marbella, en col·laboració amb el Grup de Crim Organitzat de Barcelona i el Grup de Policia Judicial de l'Aeroport de Barcelona.

Summary: Un detingut a l'Aeroport del Prat per robar objectes de valor en dos spas d'hotels a Marbella


Més de 7.000 especialistes en càncer de pulmó assistiran a Barcelona entre el 7 i 10 de setembre a la World Conference on Lung Cancer of the International Association for the Study of Lung Cancer (IASLC WCLC 2019), el major congrés internacional en càncer toràcic i referència mundial. Enriqueta Felip, investigadora principal del Grup de Tumors Toràcics i Càncer de Cap i Coll de la Vall d'Hebron Institut d'Oncologia (VHIO) i cap de la Unitat de Tumors Toràcics de l'Hospital Universitari Vall d'Hebron, copresidirà l'esdeveniment. Una de les sessions plenàries abordarà l'epidemiologia i les característiques clíniques del càncer de pulmó en les dones, un tema considerat de màxim interès. A banda, la immunoteràpia i la medicina personalitzada seran les grans protagonistes de la trobada.

Summary: Més de 7.000 especialistes en càncer de pulmó assistiran a Barcelona al major congrés internacional de la matèria


El primer tinent d'alcalde de Barcelona i batlle accidental aquesta setmana, Gerardo Pisarello, ha assegurat que el govern municipal tindrà una "presència activa" en tots els actes institucionals de la Diada i "segurament també a les manifestacions al carrer". Pisarello ha recriminat al PP una "actitud autoritària i centralista que és inadmissible" davant el reclam pel dret a decidir i ha argumentat que davant la situació actual de "bloqueig" l'executiu de Barcelona tindrà aquesta "presència activa en tots els actes reivindicatius dels drets nacionals de Catalunya". Pel que fa a la proposta de l'Associació de Municipis per la Independència (AMI) sobre fer una consulta per votar l'ingrés de Barcelona a l'organització, i que podria ser simultània  en altres ciutats, l'alcalde accidental ha afirmat que es tracta d'una proposta "interessant" que estudiaran, però ha ha deixat la decisió per a més endavant: "A la tardor segurament tindrem una resposta".

Summary: Pisarello assegura que el govern de Barcelona tindrà "presència activa en tots els actes reivindicatius" de la Diada


Només obté el suport de Ciutadans ACN Madrid.-El PSOE ha tancat la porta aquest dimarts al Congrés a la tramitació d’una iniciativa del PP que proposava sancionar per llei els càrrecs públics que llueixin llaços grocs o que no els retirin dels espais públics. La iniciativa, que només ha obtingut el suport de Ciutadans i que no té prou avals per prosperar, proposava sancionar com a infracció “molt greu” i poder cessar en el càrrec qualsevol actuació que no s’ajusti al “principi de neutralitat institucional” i que incompleixi l’obligació de “fomentar les actituds de respecte a la unitat d’Espanya i de la diversitat de les nacionalitats i regions que la integren en l’ús dels símbols en espais públics”. La portaveu del PSOE al Congrés, Adriana Lastra, ha avançat el ‘no’ del Grup Socialista després de la reunió de la Junta de Portaveus i ha atribuït la iniciativa a la “batalla” del PP “amb les altres dretes per patrimonialitzar els símbols de l’Estat”. “Els símbols estan protegits al nostre Codi Penal, i si el que es pretén és entrar en un debat amb les altres dretes sobre qui defensa més els símbols, nosaltres no hi entrarem”, ha dit Lastra, que ha afirmat que “el que cal fer amb els símbols és respectar-los i complir amb les lleis”.  Segons Lastra, “si el que es vol és garantir la unitat de tots els espanyols el que cal fer és dotar-nos de normes, instruments, recursos i eines que facilitin la convivència entre espanyols, com augmentar el Salari Mínim Interprofessional, que la sanitat sigui universal, afavorir l’educació pública i en definitiva que s’apropvin uns bons pressupostos generals de l’Estat”.  Per contra, la portaveu del PP al Congrés, Dolors Montserrat, ha afirmat que la proposta buscava fer que els espais públics “tornin a ser un espai de convivència” i donava una oportunitat a que “els catalans es tornin a agafar la mà”. “No podem permetre que a les platges de Catalunya hi hagi símbols que divideixen, enfrontin i ofenguin”, ha dit Montserrat, “ni que els funcionaris portin símbols que divideixen”.  Segons la proposició de llei que ja no es tramitarà, les autoritats públiques s’han “d’abstenir de fer” i “corregir immediatament” qualsevol “tractament il·legal que suposi un desmèrit, ofensa, injúria, vilipendi o desprestigi als símbols nacionals i oficials”, i “s’entendrà per tractament il·legal la col·locació o la reproducció gràfica o audiovisual de símbols, lemes o ensenyes de naturalesa partidista i que vulnerin la neutralitat institucional als espais públics”. Els mateixos càrrecs públics, segons la proposició del PP, estarien obligats a corregir “l’ús que els particulars facin” d’aquests símbols, i haurien de posar en coneixement de les autoritats judicials o del Ministeri Fiscal “qualsevol conducta que pogués ser constitutiva d’un delicte d’ultratge a Espanya”.  La proposta establia un sistema de sancions que considera falta “molt greu” un incompliment dolós d’aquestes obligacions, en una escala que també considera falta “greu” haver estat sancionat per dues faltes lleus, i “lleu” qualsevol “negligència o descuit en l’exercici d’aquestes obligacions”.  La sanció per la comissió d’una infracció “molt greu”, segons la proposta, se sancionaria amb el “cessament del càrrec que ocupi el seu autor”, que tampoc “podrà ser proposat ni nomenat per ocupar cap alt càrrec durant un període d’entre 5 i 10 anys”, a més del trasllat de qualsevol possible delicte a la Fiscalia.

Summary: El PSOE tomba la iniciativa del PP per sancionar els funcionaris o càrrecs que exhibeixin llaços grocs


L'executiu ha destinat 7.902,5 milions d'euros a les comunitats entre el FFF i el FLA ACN Barcelona.-El govern espanyol ha acordat aquest divendres assignar 2.412,6 milions d'euros del Fons de Facilitat Financera (FFF) corresponents al tercer trimestre d'aquest any. En total, l'executiu destinarà 7.902,55 milions d'euros a les comunitats, dels quals 4.288,5 MEUR són del FFF –per tant, Catalunya en rebrà més de la meitat (56,2%)- i els 3.613,7 MEUR restants són del Fons de Liquiditat Autonòmica, als quals estan acollits Andalusia, la Regió de Múrcia i el País Valencià. Pel que fa les comunitats adherides al FFF, a més de Catalunya, hi ha l'Aragó, les Illes Balears, les Illes Canàries, Cantàbria, Castella-la Manxa, Castella-Lleó, Extremadura i Galícia. La resta –Astúries, el País Basc i Navarra- no han sol·licitat finançament. Des de l'inici de l'any, el govern espanyol ha assignat 9.402 milions d'euros a Catalunya del Fons de Facilitat Financera, dels quals 5.620 MEUR són del primer trimestre, 550,63 MEUR del segon i els 2.412,60 milions d'euros del tercer. A més, cal sumar-hi els 819 milions d'euros que al maig el govern va transferir per finançar el 75% de la desviació de l’objectiu del dèficit del 2019. La resta de la desviació s’assignarà el mes d’octubre, quan es coneguin les dades definitives del 2019.  Durant els tres primers trimestres de l'any, el repartiment efectuat a través del FFF i el FLA puja a 27.072,7 MEUR, més dels 4.152 milions addicionals per atendre les desviacions del dèficit, dels quals a Catalunya n'hi van correspondre aquests 819 MEUR. En un comunicat, el govern espanyol assegura que les comunitats rebran aquest any "la major transferència de recursos procedents de l'administració central" després de l'aprovació dels 16.000 milions d'euros en el Consell de Ministres de dimarts passat i l'actualització de les entregues a compte, que per primera vegada es produirà abans de l'aprovació de l'avantprojecte dels pressupostos i sense haver calculat la caiguda d'ingressos com a conseqüència de la pandèmia.

Summary: El govern espanyol assigna 2.412 MEUR del Fons de Facilitat Financera a Catalunya per al tercer trimestre


L'Audiència de Girona ha jutjat aquest dimarts un veí de Sant Joan de les Abadesses (Ripollès) que s'enfronta a 23 anys i mig de presó per violar una nena de 14 anys. Segons la fiscalia, el processat i la víctima van començar a parlar a finals el 2016 a través d'Instagram i van quedar per primer cop el febrer del 2017. Aleshores, van mantenir relacions sexuals voluntàries, tot i que legalment la víctima no podia donar consentiment per tenir menys de 16 anys.  Van tornar a quedar l'agost del mateix any quan, segons la víctima, l'acusat la va violar. La defensa esgrimeix que l'acusat no és responsable penalment perquè té  "un nivell de desenvolupament o maduresa" semblant a la menor. En el moment dels fets, ell tenia 21 anys.  Segons informa el TSJC, la fiscalia l'acusa d'un delicte d'abús sexual a menor de 16 anys amb penetració i d'un delicte d'agressió sexual a menor de 16 anys amb penetració i demana una pena de 23 anys i mig de presó. En concepte de responsabilitat civil, vol que indemnitzi la víctima amb 30.000 euros.  Tant l'acusat com la víctima han explicat al judici que es coneixien de vista de Camprodon i perquè la germana de la noia havia coincidit amb el processat a l'institut. No va ser fins a finals del 2016 que van començar a parlar per missatge a través d'Instagram i, una mica més tard, per whatsapp.  Tots dos han relatat que cap al mes de febrer o març del 2017 van quedar per primer cop. El processat la va anar a recollir amb cotxe i van anar fins a una zona boscosa de Camprodon on van mantenir relacions sexuals. L'acusat ha assegurat que aleshores no sabia que la menor tenia 14 anys i que, per l'aparença, creia que en tenia "16 o 17". La víctima, en canvi, ha assegurat que li havia dit la seva edat i que ell era conscient que en tenia 14. Aquest és un dels aspectes clau del judici perquè, segons el Codi Penal, l'edat mínima per donar el consentiment en una relació sexual són els 16 anys. Després d'aquesta primera trobada, tots dos han coincidit que van estar un temps sense xerrar. Segons l'acusat, perquè va descobrir l'edat de la menor, segons la víctima perquè "simplement van perdre relació".  Van reprendre la comunicació uns mesos després i van quedar per tornar-se a veure la nit del 20 al 21 d'agost. El processat va anar a buscar la menor a casa de la seva germana i la va portar fins al seu domicili de Sant Joan de les Abadesses.  I aquí és on les versions són completament oposades. L'acusat diu que van tornar a tenir relacions sexuals consentides però la menor assegura que la va violar. "Li vaig dir que no, que parés, però no ho va fer", ha explicat. Després de la presumpta agressió sexual, el processat la va dur a casa.  La víctima ha explicat que va estar uns dies sense atrevir-se el que havia passat per "por" i per "vergonya". Finalment, ho va explicar a uns familiars, que ho van posar en coneixement dels seus pares i van interposar una denúncia als Mossos d'Esquadra el 4 de setembre.  La defensa, que demana l'absolució del processat, al·lega que en les primeres relacions sexuals el processat no sabia que la víctima era menor de 16 anys i, tant pel suposat abús com per l'agressió sexual, esgrimeix l'article 183 quater que recull que, si hi ha "consentiment lliure", no hi ha responsabilitat penal si "l'autor és una persona propera a la menor en edat i el seu grau de desenvolupament o maduresa" és similar. Es tracta del punt que va fer servir la defensa del cas Arandina. La fiscal, al seu informe, ha subratllat que hi havia més de sis anys de diferència entre víctima i acusat i ha descartat que fos possibles que tinguessin un nivell de maduresa semblant amb edats tan dispars. També ha remarcat que el processat sabia l'edat de la menor perquè, precisament, coneixia la seva germana i sabia quants anys tenia. El judici, que s'ha fet a la secció quarta de l'Audiència de Girona, ha quedat vist per a sentència.

Summary: Jutgen un veí de Sant Joan de les Abadesses que s'enfronta a 23 anys i mig de presó per violar una nena de 14 anys


El primer nadó del 2019 nascut en un hospital públic és l'Emma, una nena que ha nascut a les 0.13 hores a l'Hospital Mútua Terrassa. Ha pesat 3,310 quilos. A la demarcació de Girona, el Benjamin Aguilera El-Youbi ha arribat a les 0.22 al Josep Trueta. La seva mare és catalana i té 18 anys i el seu pare és marroquí, de 19. El part ha estat normal però prematur, de 33 setmanes i un dia. Ha pesat 2,360 quilos i ara està ingressat a Neonatologia. Són de la Bisbal d'Empordà. El primer nadó de la demarcació de Tarragona és la Lena i ha nascut al Pius Hospital de Valls a la 1.53 hores. Ha pesat 3,560 quilos. El vicepresident del Govern i conseller d'Economia i Hisenda, Pere Aragonès, visitarà aquest dimarts a les 12 hores el primer nadó de Catalunya en un hospital públic, a Mútua Terrassa.

Summary: ACTUALIZACIÓ:El primer nadó del 2019 nascut en un hospital públic és l'Emma, una nena que ha nascut a les 0.13 hores a Mútua Terrassa


El Corte Inglés ha venut l'edifici de Francesc Macià a un particular local per 151,5 milions d'euros, segons han confirmat a l'ACN fonts del grup de distribució. L'operació de compravenda es va signar dilluns i el comprador l'ha fet a través d'una 'family office' -una plataforma d'inversió- catalana. Les mateixes fonts d'El Corte Inglés han explicat que l'edifici de Francesc Macià era un "actiu no estratègic" del grup per la seva proximitat a l'edifici de Diagonal i les seves menors dimensions. La venda s'ha tancat per l'interès que va mostrar-ne el comprador, que vol canviar l'ús de l'edifici per fer-ne previsiblement oficines. L'operació inclou un compromís de permanència del grup de distribució fins al desembre de 2020 en règim de lloguer. Durant aquest període, El Corte Inglés recol·locarà les 400 persones que hi treballen a altres centres que té el grup a Barcelona.

Summary: El Corte Inglés ven l'edifici de Francesc Macià a un particular per 151,5 MEUR


Un terç dels casos de discriminació a Barcelona (33%) són per racisme, i una quarta part (25%), per LGTBI-fòbia, sent també aquestes últimes les que més agressions físiques registren. Així ho recull el darrer Informe de l’Observatori de les Discriminacions a la ciutat, que recopila dades del 2019. En total, s'han registrat 411 casos, molts més que els 265 registrats el 2018, en gran part per la incorporació de més entitats que reporten casos. El racisme i l’LGTBI-fòbia se situen com a motius de discriminació en més de la meitat, seguides de les discriminacions per motiu de discapacitat, raó lingüística i motius socioeconòmics i de salut. Dels 411 casos de discriminació reportats, 61 van acabar en de denúncia, més d’un 72% d'elles penals. Les persones particulars han estat el principal agent discriminador en les situacions motivades per l’LGTBI-fòbia, i també en el cas del racisme i la xenofòbia, que també és la motivació principal en el cas dels cossos de seguretat. L’Administració pública, en canvi, és qui més discriminacions ha exercit en els àmbits de salut i discapacitat; en aquest últim, al mateix nivell que entitats privades o empreses, que són també el principal agent en les discriminacions motivades per raó d’aporofòbia i en les discriminacions lingüístiques. Racisme El racisme és la principal causa de discriminació a Barcelona i afecta més en persones que s’identifiquen com a magrebines o àrabs, amb 43 casos registrats. Les situacions de discriminació cap a persones negres i llatines sumen 26 i 20 casos, respectivament.  Una pràctica discriminatòria que s’ha continuat produint a la ciutat, directament vinculada al racisme i la xenofòbia, són les detencions i parades policials per perfil ètnic, que han afectat persones racialitzades, migrades i persones d’ètnia gitana, principalment.  Durant aquestes aturades, en molts casos, s’han vulnerat els seus drets, no només pel racisme i la xenofòbia inherent en la decisió de parar unes persones pel seu color de pell o les seves característiques físiques, sinó que també s’han reportat agressions físiques i psicològiques, se’ls han requisat béns personals, se’ls han atribuït delictes que no han comès i s’han dut a terme detencions sense motius ferms.   LGTBIfòbia Segons les dades recollides durant el 2019 l’homofòbia ha estat la principal motivació discriminatòria dins el fenomen de l’LGTBI-fòbia, o en tot cas la que més s’ha reportat, amb 60 casos; en segon hi ha la transfòbia, que s'ha donat en 23 situacions. També hi ha 15 casos de lesbofòbia, i en 14 situacions la discriminació ha estat dirigida cap al col·lectiu LGTBI en general.Una de les situacions que més preocupa en aquest àmbit són les agressions físiques cap a persones LGTBI.  Discriminacions directes, indirectes i invisibles El 95% dels casos recollits sigui quin sigui el motiu de discriminació han estat discriminacions directes, és a dir, situacions en què una persona o col·lectiu ha estat tractada de manera menys favorable que una altra i poden anar des d’una mirada, o decidir no seure al costat d’una persona al transport públic, fins a una agressió física, passant per insults, amenaces, no donar una feina a algú o no deixar entrar una persona a algun recinte sense cap tipus de justificació legítima, entre altres. Dels 19 casos en els quals s’han reportat discriminacions indirectes, 7 fan referència a polítiques públiques, 7  a anuncis o notícies i 5 a lleis que es consideren discriminatòries.  A banda dels 411 casos reportats els 2019 i els esforços que duen a terme les entitats i l’Oficina per la No Discriminació, la infradenúncia és encara una problemàtica que invisibilitza el fenomen a Barcelona. Un dels motius pels quals no es denuncien situacions de discriminació és perquè es viuen com una experiència quotidiana normalitzada, com pot ser per exemple un insult o comportament masclista cap a una dona.  Particulars i empreses privades, els que més discriminen Durant el 2019, les persones particulars (156 casos) i les entitats privades o empreses (149 casos) han continuat sent els principals agents de discriminació, amb gairebé un 73% dels casos. Una de les problemàtiques que s’ha reportat aquest any són per exemple les exercides per part d’entitats bancàries, que han denegat, restringit o demanat més requisits a l’hora d’oferir els seus serveis, principalment per raó d’origen nacional de la persona.   Dins del bloc de l'administració pública, les administracions autonòmica i local són les que més denúncies recullen, amb 24 i 22 casos cada una; en canvi, pel que fa als cossos de seguretat, hi ha una clara predominança dels registres de casos de discriminació comesos pels cossos de seguretat autonòmics (Mossos d’Esquadra).   Ciutat Vella, el districte amb més casos El districte on es continuen registrant més casos de discriminació és Ciutat Vella (19%), seguit de l’Eixample (11,4%) i de Sants-Montjuïc (10,9%), que recullen pràcticament el mateix número de casos, 47 i 45, respectivament. En relació al 2018, es pot veure com Sants-Montjuïc ha gairebé duplicat el número de registres i Gràcia, Nou Barris i Sant Martí han reduït el número de casos. En general, on més es reporten, en l’espai públic, és als carrers, parcs, platges i places de la ciutat, amb 97 casos, seguit del transport (41), principalment al metro de Barcelona. En l’àmbit privat, els espais que més discriminacions acumulen són les cases, els pisos i els habitatges (42) i els bars i restaurants (34). Entitats La Taula d’Entitats amb Servei d’Atenció a les Víctimes de la Discriminació, autora de l’informe, està formada per l’OND, Acathi, l’Associació Catalana per a la Defensa dels Drets Humans (ACDDH), Bayt al-Thaqafa, Cepaim, Dincat, Federació ECOM, Federació Salut Mental Catalunya (FSMC), Federació Veus, Fil a l’agulla, Fundació Secretariat Gitano (FSG), Gais Positius, Irídia, l’Observatori contra l’Homofòbia (OCH), Plataforma per la Llengua, Sindicat de Llogateres, SOS Racisme, Unión Romaní i la Xarxa d’Atenció a Persones Sense Llar (XAPSLL). Mentre que el 2018 en formaven part 13 entitats el 2019 han augmentat fins a 18 i per això hi ha hagut una ampliació del radi de recollida de situacions discriminatòries.

Summary: Un terç dels casos de discriminació a Barcelona són per racisme, i una quarta part, per LGTBI-fòbia


El president de la Generalitat, Carles Puigdemont, s'ha reunit aquest divendres amb el mediador i Nobel de la Pau Jimmy Carter a Atlanta per explicar el procés català. La trobada amb l'expresident dels Estats Units es produeix després que aquest dijous Puigdemont participés a la reunió anual d'ambaixadors del Carter Center. Es tracta d'un viatge que s'ha fet fins ara amb màxima discreció, tenint en compte que no constava a l'agenda pública del president de la Generalitat. Just abans de reunir-se amb Carter, Puigdemont ha dit en declaracions a TV3 que el Govern està obert a la mediació internacional. "Nosaltres tenim una taula parada perquè s'hi assegui l'estat espanyol i si cal que hi hagi la mediació d'altra gent, per nosaltres no serà que no", ha afirmat. El president de la Generalitat, Carles Puigdemont, s'ha reunit aquest divendres amb el mediador i Nobel de la Pau Jimmy Carter a Atlanta per explicar el procés català. La trobada amb l'expresident dels Estats Units es produeix després que aquest dijous Puigdemont participés a la reunió anual d'ambaixadors del Carter Center. Es tracta d'un viatge que s'ha fet fins ara amb màxima discreció, tenint en compte que no constava a l'agenda pública del president de la Generalitat. Just abans de reunir-se amb Carter, Puigdemont ha dit en declaracions a TV3 que el Govern està obert a la mediació internacional. "Nosaltres tenim una taula parada perquè s'hi assegui l'estat espanyol i si cal que hi hagi la mediació d'altra gent, per nosaltres no serà que no", ha afirmat.

Summary: Puigdemont es reuneix amb el Nobel de la Pau Jimmy Carter per explicar el procés català


La subdelegada del govern espanyol a Lleida, Inma Manso, ha explicat aquest dimecres, durant el tradicional esmorzar de Nadal amb els mitjans de comunicació, que ja ha fet arribar a Madrid les prioritats del territori pel 2017. La principal demanda, ha explicat, és el desdoblament de la carretera N-240 de Lleida a les Borges Blanques. També prioritza acabar l'A-14 des d'Almenar fins a Osca, "un tram molt important per la connexió amb el Pirineu", i que es duguin a terme mesures de seguretat i de conservació en aquest tram que, assegura, ja compten amb un pressupost de catorze milions d'euros. Una altra de les demandes territorials és fer una rotonda a Montferrer i Castellbó (Alt Urgell), ja que actualment la carretera "parteix el municipi en dos". Finalment, Manso també ha reconegut que manca personal funcionari a Lleida, principalment a les oficines d'expedició del DNI i el passaport i a Trànsit, on explica que falten principalment examinadors.

Summary: Manso marca com a prioritat pel 2017 el desdoblament de la N-240 de Lleida a les Borges Blanques


La Fundació Mapfre presentarà a l’octubre ‘Picasso-Picabia’ a la seva sala d’exposicions barcelonina. L’aposta de l’entitat per a la tardor és un diàleg entre aquests dos artistes a través de 150 peces, entre pintures, arts gràfiques, cartes i fotografies. A través de l’obra dels dos pintors, la mostra planteja un recorregut per un llarg període de la història de l’art, que va des de 1910, amb el cubisme en ple desenvolupament, passant pel dadaisme i el ‘classicisme munstruós’ que els dos van abraçar a finals dels anys 30, i fins a una selecció dels seus últims llenços, respectivament. “Una oportunitat per donar a conèixer els vincles, reals i imaginats i els desacords que van existir entre ells”, avança la Fundació.  D’altra banda, la Fundació Mapfre inaugurarà entre setembre i octubre dues exposicions més a la seva seu de Madrid. L’exposició ‘Redescobrint el Mediterrani’, a la Sala Recoletos, proposa un recorregut a través de pintures i escultures de diversos artistes que, entre finals del segle XIX i principis del XX, van trobar en l’art i la cultura un moment de celebració. El Mediterrani, protagonista de la mostra, apareix com un símbol de reconciliació amb el passat i un lloc de llibertat artística per a la creació i evolució d’un art modern. L’exposició comptarà amb obres de grans noms com Aristide Maillol, Auguste Renoir, Claude Monet, Henri Matisse, Joaquín Sorolla, Pablo Picasso, Salvador Dalí o Vincent Van Gogh, entre altres.  En segon lloc, i en aquest cas a la sala d’exposicions que la Fundació té al carrer Bárbara de Braganza, es podrà veure una exhibició dedicada al fotògraf Humberto Rivas, nascut a Buenos Aires el 1937 i que des de 1976 i fins la seva mort va viure i treballar com a fotògraf i docent a Barcelona.

Summary: La Fundació Mapfre posarà en diàleg Picasso i Picabia a Barcelona aquesta tardor


L'Advocat de l'Estat, a través dels seus serveis jurídics, analitzarà l'estructura i les competències de les conselleries del nou govern de Carles Puigdemont, i molt especialment la conselleria d'Exteriors que comanda Raül Romeva, de cara a una possible impugnació. Segons La Moncloa, podria vulnerar les competències exclusives que l'executiu espanyol té el les relacions internacionals i també incomplir la suspensió de la declaració independentista del 9-N per part del Tribunal Constitucional. La investigació se suma a la que el president del govern espanyol, Mariano Rajoy, va demanar als seus serveis jurídics sobre la forma de la presa de possessió de Carles Puigdemont com a 130è president de la Generalitat, que va ometre les referències al rei o a la Constitució. Segons ha assegurat aquest divendres la vicepresidenta del govern espanyol en funcions, Soraya Sáenz de Santamaría, l'executiu encara no disposa del document, tot i que ja fa tres dies que Puigdemont va assumir el càrrec. L'executiu espanyol estudiarà a fons el decret de creació del nou govern de Puigdemont per determinar si –al seu criteri- les competències atribuïdes a cada departament s'ajusten a les que marca l'Estatut i la jurisprudència del Tribunal Constitucional i si en algun cas posen de manifest que s'està desplegant el full de ruta que es desprèn de la declaració independentista del 9 de novembre suspesa pel TC.  "Nosaltres no deixarem passar una actuació que pugui ser contrària a la Constitució o a les lleis, sigui quina sigui", i "estem analitzant la presa de possessió o les competències que poden donar a una determinada conselleria", ha dit Sáenz de Santamaría.  Segons la vicepresidenta aquestes competències d'Exteriors "s'analitzaran d'acord a la doctrina del Tribunal Constitucional de 1992" precisament en matèria de relacions internacionals.  "Analitzarem totes i cadascuna de les actuacions de la Generalitat o del Parlament perquè hi ha una declaració d'independència que ha estat declarada nul·la pel TC, que no pot produir efectes, i de la que s'ha donat coneixement particular a alguns responsables polítics", ha dit. Ha recordat que Puigdemont "ocupa el lloc de qui ja va ser apercebut", en referència al fet que el president de la Generalitat, Artur Mas, va rebre l'advertència del Tribunal Constitucional que no podia desplegar en cap camp la declaració independentista del 9-N.  Sáenz de Santamaría també ha reiterat que de moment "no hi ha hagut contactes" entre el president del govern espanyol en funcions, Mariano Rajoy, i el nou president de la Generalitat, Carles Puigdemont. "Li hem demanat que s'ajusti a la legalitat", ha dit la vicepresidenta en funcions. Considera "un error" que el PSOE deixi senadors a DL i ERC L'executiu espanyol en funcions també ha criticat durament que el PSOE deixi senadors a ERC i DL perquè aquestes formacions puguin formar gruo al Senat. "Per a nosaltres és bastant incomprensible. M'agradaria saber que opinen els votants de Lugo i Cantàbria que veuen com el seu vot servirà per donar veu als senadors independentistes al senat. És un error", ha dit.  Segons Sáenz de Santamaría "la pregunta és a què està disposat a prestar-se el senyor Sánchez per aconseguir el que no li han donat els vots", ha dit perquè si el PSOE entén que el federalisme asimètric "és donar suport als independentistes" això és "molt preocupant".  "Puigdemont haurà de donar explicacions" La vicepresidenta en funcions també s'ha referit a les subvencions que els projectes de Puigdemont han rebut per part de la Generalitat durant els anys del tripartit. "Com tothom haurà de donar explicacions", ha dit, "perquè en temps de dificultats i escassetat" l'Estat "ha col·laborat intensament perquè es poguessin pagar els serveis a Catalunya"

Summary: L'Estat analitzarà les competències de la conselleria d'Exteriors per a una possible impugnació


Una investigadora d'un grup de recerca de la Universitat de Girona (UdG) ha denunciat que el director del grup i un company de feina l'han "aïllada, menystinguda i discriminat" de forma masclista durant anys. La dona ha afirmat que durant el dia a dia els dos homes no li dirigien la paraula, li negaven l'accés a recursos i la informació. A més, ha assegurat que "feia anys" que l'estaven forçant a "abandonar la plaça" i al final l'han acomiadat perquè el seu lloc va sortir a concurs públic i el va guanyar el company que la discriminava. La investigadora ha denunciat el cas a través de les xarxes socials. La UdG ha assegurat que n'està al cas i que treballa per aplicar els protocols establerts quan es produeixen conflictes laborals. Una dona ha denunciat discriminacions masclistes en el grup de recerca de la Universitat de Girona (UdG) on treballava fins ara. La investigadora portava 17 anys en aquest lloc de feina i durant els últims anys hauria patit humiliacions per part del director del grup de recerca i d'un company de feina, que posteriorment va esdevenir el seu cap. La dona s'ha sentit "aïllada, menystinguda, menyspreada i trepitjada" per part dels dos homes. Segons ha explicat a través de les xarxes socials, aquestes dues persones li impedien accedir a recursos per tirar endavant les seves investigacions i d'aquest a manera invisibilitzar-la i forçar-la a "abandonar la plaça".  A més, es dona la casualitat que la dona va quedar-se embarassada i va tenir "complicacions" durant el procés a causa de l'estrès que va patir a la feina. Segons detalla la investigadora, va tenir pèrdues, angoixa i erupcions a la pell que la van portar a visitar el metge i psicòlegs constantment. Una vegada ja havia parit, la dona també afirma que no va poder alletar el seu fill perquè a causa dels nervis no produïa prou llet. A banda d'això, la investigadora detalla que en molts congressos a altres països, els dos homes li impedien accedir a recursos per pagar-se els vols i també les acreditacions i per això acabava posant els diners de la seva butxaca. També explica que l'ignoraven en públic o no li presentaven les noves incorporacions. A banda, la dona afirma que li negaven dirigir tesis doctorals. El punt culminant va ser en el moment en què va sortir a concurs públic la plaça que ocupava la investigadora. En aquest punt, el director del grup li va assegurar que el seu company que també la discriminava no s'hi presentaria, però no va ser així. Al final, ell s'hi va presentar i va aconseguir la plaça, tot i que la dona assegura que aquest "no va haver d'acreditar res" i creu que el procés "estava tot lligat i ben lligat", ja que el tribunal estava format "només per homes" sense cap vinculació amb la UdG, una cosa poc habitual. La dona, que ha fet pública la situació a través de les xarxes socials, no ha precisat ni el departament on treballava ni el nom de les persones que, segons denuncia, l'han discriminat durant aquests anys. La Universitat, al corrent de la situació Davant d'aquesta situació, la Universitat de Girona ha assegurat a l'ACN que és coneixedora d'aquest cas i que ja està aplicant els protocols establerts quan es produeixen conflictes laborals. De tota manera, asseguren que aquests processos requereixen confidencialitat fins a la seva resolució. Segons informa Ràdio Girona – Cadena SER ja s'haurien pres mesures cautelars. La investigadora també ha fet una crida a altres dones vinculades amb l'àmbit acadèmic que hagin viscut situacions similars que denunciïn els seus casos.

Summary: Una investigadora de la UdG denuncia discriminació masclista per part dels seus superiors


El jutjat penal número 3 de Barcelona ha condemnat a un any de presó Albert Cavallé, conegut com l''estafador de l'amor', per haver-se quedat amb 1.000 euros d'una noia amb l'excusa d'una falsa inversió en borsa. La fiscalia demanava dos anys de presó pel delicte d'estafa, tot i que Cavallé va negar que conegués la noia, i va atribuir la denúncia a una conxorxa de diverses dones contra ell liderada per la seva exparella. La sentència es creu bàsicament la versió de la noia i condemna l'acusat a retornar els 1.000 euros a la víctima. La víctima va explicar durant el judici que a principis de febrer del 2016 va conèixer Cavallé a través d'una aplicació de contactes. Van quedar set o vuit cops i van mantenir relacions sexuals en hotels o al domicili de l'acusat a Premià de Mar. Des del primer moment, l'acusat s'hauria presentat com a fill d'un inversor de borsa i li va dir que podia invertir els seus estalvis per aconseguir importants rendiments de forma ràpida. La noia, que va dir que treballava sense contracte, cobrant 'en negre' i com a auxiliar administrativa o treballadora de la neteja, tenia uns 1.000 euros estalviats que volia usar per comprar-se un cotxe, ja que s'acabava de treure el carnet. La noia va explicar que el jove vestia molt bé, parlava "convençut" i la va acabar convencent, tot i que ella mai va conèixer el pare del noi, no sap l'empresa on treballava ni va tenir cap tipus de referència. A més, va admetre que no té gaires coneixements de borsa. El noi li hauria dit que si invertia els diners en borsa podia comprar-se un cotxe millor, com per exemple un Volkswagen Golf com el que ell tenia. Per això, ella va voler invertir 1.000 euros. Li volia fer una transferència, o tenir un comprovant del traspàs, però el jove li va dir que li havia de donar en metàl·lic i ho van fer en un bar de prop de la plaça Catalunya de Barcelona durant el mes de març. Un cop li va haver donat els diners, al cap de quatre dies li hauria d'haver retornat 4.000 euros, però el jove li va dir a la noia que li havia de donar 980 euros més en metàl·lic per desbloquejar la inversió. Ella li va dir que no tenia més diners i li va dir que li retornés almenys els 1.000 euros inicialment invertits. Quan va insistir una mica, Cavallé l'hauria bloquejat al mòbil i ja no li va respondre més. L'últim contacte va ser a finals de març. En canvi, la versió de l'acusat és ben diferent. Va assegurar que no coneix de res la noia, i que si hagués mantingut relacions sexuals amb ella set o vuit cops la recordaria. Preguntat pels motius de la suposada falsa denúncia, va assegurar que és la seva exparella la que ha buscat diverses joves per denunciar-lo per estafa. Es dona la circumstància que el jove va reconèixer algunes de les converses aportades per l'acusació, però va assegurar que les havia mantingut amb una altra noia que no l'ha denunciat.

Summary: Un any de presó per l''estafador de l'amor' per haver-se quedat 1.000 euros d'una noia amb una falsa inversió en borsa


L’eurodiputat i candidat a les eleccions europees pel PSC Javi López ha criticat que ERC “sempre que ha hagut d’escollir entre solució i abisme, ha escollit abisme” i ha assegurat que dijous, en el ple del Parlament, es tornarà a veure amb el veto perquè Miquel Iceta sigui designat senador. “Quan es podien convocar eleccions anticipades, van decidir DUI; quan es podia continuar el mandat de Sánchez, van bloquejar els pressupostos i van obrir la possibilitat de govern a la dreta; i ara que poden tenir Iceta al Senat, bloquegen aquesta possibilitat”, ha explicat en un míting de l’alcaldable de Barcelona, Jaume Collboni, al barri de les Corts. A més d’ERC, ha culpat també JxCat, “amb la inestimable ajuda de Ciutadans, que optarà per abstenir-se”, de “furtar” als socialistes el senador que els correspon segons l’Estatut, a més de la possibilitat de tenir un president català a la cambra alta. López ha afirmat que la política catalana “mai deixa de sorprendre” i ha criticat que el veto a Iceta representa “furtar als votants socialistes el senador que els correspon” i també evitar que “després de 150 anys puguem tenir un president català al Senat”.  L’eurodiputat ha criticat que les forces independentistes diuen que “volen anar a Europa a trobar solucions i a dialogar” però es pregunta “qui se’ls creurà” amb aquesta “llista d’accions” a la política catalana.  López ha afirmat que a l’Ajuntament “algú es va presentar per arribar al cel”, en referència als comuns, i d’altres “per arribar a Ítaca”, en referència als independentistes, i ha tret pit que els socialistes estan a peu de terra per a conrear-la.  Finalment, pel que fa a les eleccions europees, López ha alertat del risc que l’extrema dreta entri amb força a Brussel·les. “La forma més ràpida ara per a destrossar Europa és que tot continuï igual”, ha advertit també López, que vol avançar “per tenir una Europa més pròxima als ciutadans”.

Summary: Javi López (PSC), sobre el veto a Iceta: “Quan ERC ha hagut d’escollir entre solució i abisme, sempre ha escollit abisme”